钦定古今图书集成/明伦汇编/官常典/第666卷 > 田叔
## 钦定古今图书集成/明伦汇编/官常典/第666卷 > 田叔

按《汉书》本传：“叔，赵陉城人也。其先齐田氏也。叔好剑，
学黄老术于乐钜公。为人廉直，喜任侠，游诸公。赵人
举之。赵相赵午言之赵王张敖，以为郎中。数岁，赵王
贤之。未及迁，会赵午、贯高等谋弑上，事发觉，汉下诏
捕赵王及群臣反者。赵有敢随王罪三族，唯田叔、孟
舒等十馀人赭衣自髡钳随王至长安。赵王敖事白”
得出，废为宣平侯，乃进言叔等十人。上召见与语，汉
廷臣无能出其右者，上说，尽拜为郡守、诸侯相叔为
汉中守十馀年。孝文帝初立，召叔问曰：“公知天下长
者乎？”对曰：“臣何足以知之。”上曰：“公长者，宜知之。”叔顿
首曰：“故云中守孟舒，长者也。”是时，孟舒坐卤大入云
中免。上曰：“先帝置孟舒云中十馀年矣，卤尝一入，孟
舒不能坚守，无故士卒战死者数百人，长者固杀人
乎？”叔叩头曰：“夫贯高等谋反，天子下明诏，赵有敢随
张王者，罪三族。然孟舒自髡钳随张王以身死之，岂
自知为云中守哉！”汉与楚相距，士卒罢敝，而匈奴冒
顿新服北夷，来为边寇。孟舒知士卒罢敝，不忍出言，
士争临城死敌，如子“为父，以故死者数百人，孟舒岂
驱之哉？是乃孟舒所以为长者。”于是上曰：“贤哉孟舒！”
复召以为云中守。后数岁，叔坐法失官。梁王使人杀
汉议臣爰盎。景帝召叔案梁，具得其事。还报。上曰：“梁
有之乎？”对曰：“有之。事安在？”叔曰：“上无以梁事为问也。
今梁王不伏诛，是废汉法也；如其伏诛，太后食不甘
味，卧不安席，此忧在陛下。”于是上大贤之，以为鲁相。
相初至官，民以王取其财物，自言者百馀人，叔取其
渠率二十人笞，怒之曰：“王非汝主邪？何敢自言主！”鲁
王闻之大惭，发中府钱，使相偿之。相曰：“王自使人偿
之。不尔，是王为恶而相为善也。”鲁王好猎，相常从入
苑中，王辄休相就馆；相常暴坐苑外，终不休，曰：“吾王
暴露，独何为舍王”以故不大出游。数年，以官卒。鲁以
百金祠少子仁，不受，曰：“义不伤先人名。”仁以壮勇为
卫将军舍人，数从击匈奴，卫将军进言仁为郎中，至
二千石丞相长史，失官。后使刺三河，还，奏事称意，拜
为京辅都尉。月馀，迁司直。数岁，戾太子举兵，仁部闭
城门，令太子得亡，坐纵反者，族。